b'\n_START_ARTICLE_\nTahar Ben Jelloun\n_START_PARAGRAPH_\nTahar Ben Jelloun (Fes, 1. prosinca 1944.) marokanski pisac i pjesnik\n_START_SECTION_\n\xc5\xbdivotopis\n_START_PARAGRAPH_\nTahar Ben Jelloun poha\xc4\x91a kuransku \xc5\xa1kolu, a zatim francusko-marokansku dvojezi\xc4\x8dnu \xc5\xa1kolu. Upisuje francusku gimnaziju Regnault, gdje je maturirao 1963. Ben Jelloun zapo\xc4\x8dinje studij filozofije u Rabatu, ali ga 1966. mora prekinuti jer je osumnji\xc4\x8den da je bio jedan od organizatora studentskih prosvjeda u velikim marokanskim gradovima 1965 te je zajedno s jo\xc5\xa1 94 studenata poslan u vojni disciplinski kamp. Oslobo\xc4\x91en je dvije godine kasnije pa nastavlja zapo\xc4\x8deti studij filozofije. Nakon diplome radi kao profesor filozofije u T\xc3\xa9ouanu, potom u Casablanci. 1971. marokanski ministar unutarnjih poslova najavljuje arabizaciju nastave filozofije. Kako nije imao potrebno obrazovanje, Ben Jelloun tra\xc5\xbei nepla\xc4\x87eni dopust i odlazi u Pariz gdje upisuje doktorat iz psihologije. 1975. brani tezu iz socijalne psihijatrije pod naslovom: \xe2\x80\x9eAfektivni i seksualni problemi sjevernoafri\xc4\x8dkih radnika u Francuskoj\xe2\x80\x9c (Probl\xc3\xa8mes affectifs et sexuels de travailleurs nord-africains en France) koja \xc4\x87e mu poslu\xc5\xbeiti kao predlo\xc5\xbeak za djelo \xe2\x80\x9eNajvi\xc5\xa1a od svih samo\xc4\x87a\xe2\x80\x9c (La plus haute des solitudes) (1977) Tahar Ben Jelloun izabran je za \xc4\x8dlana Akademije Goncourt 2008. godine. Iste godine dobiva orden viteza Legije \xc4\x8dasti. \xc4\x8clan je vije\xc4\x87a frankofonije u Parizu.\n_START_SECTION_\nKnji\xc5\xbeevna karijera\n_START_PARAGRAPH_\nTahar Ben Jelloun svoju knji\xc5\xbeevnu karijeru po\xc4\x8dinje kao pjesnik. Svoju prvu zbirku poezije \xe2\x80\x9eLjudi pod mrtva\xc4\x8dkim pokrovom ti\xc5\xa1isne\xe2\x80\x9c (Hommes sous linceul de silence) izdaje 1970., a predgovor zbirci pi\xc5\xa1e Abraham Serfaty, marokanski politi\xc4\x8dki aktivist \xc5\xbeidovskog podrijetla koji je bio protivnik re\xc5\xbeima kralja Hassana II. te antisionist . Dvije godine kasnije Fran\xc3\xa7ois Maspero izdaje njegovu drugu zbirku poezije \xe2\x80\x9eO\xc5\xbeiljci na suncu\xe2\x80\x9c (Cicatrices du soleil). Tahar Ben Jelloun objavljuje svoj prvi roman \xe2\x80\x9eHarrouda\xe2\x80\x9c 1973., a tri godine kasnije ure\xc4\x91uje antologiju nove marokanske arapske i frankofone poezije, \xe2\x80\x9eBudu\xc4\x87a uspomena\xe2\x80\x9c (La memoire future). Njegov roman \xe2\x80\x9eLu\xc4\x91ak Moha, mudrac Moha\xe2\x80\x9c (Moha le fou, Moha le sage), 1978. jedna je od naj\xc4\x8ditanijih knjiga nekog marokanskog pisca u Maroku, a nekoliko je mjeseci bio zabranjene zbog kontroverzne teme (roman po\xc4\x8dinje opisom scene mu\xc4\x8denja u marokanskom zatvoru). 1984. objavljuje esej \xe2\x80\x9eFrancusko gostoprimstvo\xe2\x80\x9c (Hospitalit\xc3\xa9 fran\xc3\xa7aise) u kojemu nabraja rasisti\xc4\x8dke zlo\xc4\x8dine koji su se dogodili u Francuskoj tijekom godine i pol. Prvi zna\xc4\x8dajni uspjeh posti\xc5\xbee romanom \xe2\x80\x9eDijete od pijeska\xe2\x80\x9c (L\xe2\x80\x99Enfant de sable) objavljenim 1985. Njegov najpoznatiji roman \xe2\x80\x9eSveta no\xc4\x87\xe2\x80\x9c (La Nuit sacr\xc3\xa9e) objavljen je 1987. i dobitnik je knji\xc5\xbeevne nagrade Goncourt. Na zahtjev prijatelja Erica Orsenna, pisca i \xc4\x8dlana francuske Akademije 1996. pi\xc5\xa1e roman za mlade \xe2\x80\x9ePlodovi te\xc5\xa1kog rada\xe2\x80\x9c (Les Raisins de la gal\xc3\xa8re). 1998. njegova izdava\xc4\x8dka ku\xc4\x87a Seuil izdaje esej Rasizam obja\xc5\xa1njen mojoj k\xc4\x87eri (Le Racisme expliqu\xc3\xa9 \xc3\xa0 ma fille) tekst nastao kao odgovor na pitanja koja mu je postavila tada desetogodi\xc5\xa1nja k\xc4\x87i M\xc3\xa9ri\xc3\xa8me i koji nije planirao objaviti. 2000. pi\xc5\xa1e roman \xe2\x80\x9eTa zasljepljuju\xc4\x87a odsutsnost svjetlosti\xe2\x80\x9c (Cette aveuglante absence de lumi\xc3\xa8re) o kalvariji vojnika koji su organizirali dr\xc5\xbeavni udar protiv kralja Husseina II 1971. Roman dobiva pozitivne ocjene kritike, a 2005. Tahar Ben Jelloun nagra\xc4\x91en je i me\xc4\x91unarodnom knji\xc5\xbeevnom nagradom IMPAC.'